Sandkastele mors jou tyd – Finesse Meisie
"Elkeen dan wat hierdie woorde van My hoor en daarvolgens handel, kan vergelyk word met 'n verstandige man wat sy huis op rots gebou het."
Weet jy hoe moet jou huis eendag lyk? Watter styl, kleur, dekor? Dink nou verder as net hier en nou en dit wat op die oomblik in jou lewe aangaan.
Hoe sien jy jouself oor tien jaar van nou af? In watter beroep gaan jy wees? Watter tipe mens gaan jy wees? Gaan jy getroud wees, met kinders van jou eie, of reis na ver lande en eksotiese mense ontmoet?
Dis belangrik om soms net te gaan sit en dink oor hoe jy jou in die toekoms sien, want dit gee jou die regte perspektief en motivering om vandag beter keuses te maak. Dan besef jy dat jy op hierdie oomblik besig is om die fondamente te grawe vir jou "huis" en stene te lê vir jou toekoms. En dat elke keuse wat jy vandag maak soos 'n klippie is wat rimpelings op die water maak.
Jou keuses het dieselfde effek. Jy dink dit beïnvloed nie jou toekoms nie, maar glo my, êrens haal jou keuses jou in. Wees wys en maak seker jou fondamente is sterk en op die Rots gebou, anders gaan jou "droomhuis" nie staande bly nie en bou jy net sandkastele.